# Gemma Romero Goday

Gemma Romero Goday (Barcelona, 1953) és una pintora i aquarel·lista catalana.
Romero Goday va estudiar Arts plàstiques amb el pintor Josep Maria Martínez Lozano, a Llançà, i a l'Escola de Belles Arts La Llotja de Barcelona, i ceràmica amb l'escultor Joan Cots. És membre del Reial Cercle Artístic de Barcelona, de l'Agrupació d'Aquarel·listes de Girona, i també membre fundadora del del Col·lectiu de Pintors de Portbou. Entre els anys 2010 i 2016 va impartir classes d'aquarel·la a l'Escola d’Art J. Martínez Lozano. Romero viu i treballa a Portbou, població amb la qual s'identifica com originària, malgrat haver nascut a Barcelona l'any 1953 per motius laborals dels seus pares, tots dos de Colera. En la seva obra artística s'ha decantat especialment per l'aquarel·la, que l'ha portat a crear una obra de climes i gran profunditat. Des que el 1989 començà a exposar, ho ha fet a Catalunya, a ciutats com Barcelona i Girona, entre d'altres, però també a França, a Andorra, a Madrid i a Houston. La seva obra ha estat premiada en concursos tant en tècnica de pintura a l'oli com d'aquarel·la.
Entre les seves darreres exposicions, destaquen ‘Aiguamolls de l'Empordà’, al Museu de l'Aquarel·la de Llançà que va tenir lloc entre el desembre del 2020 i el març de 2021 inclosa en la convocatòria col·lectiva 'Pinzell d'Or' organitzada per la Agrupació d'Aquarel·listes de Girona; i també "Somnis de Walter Benjamin", de l'octubre del 2023 al 2024, al Museu d'Història dels Jueus de Girona. Aquesta exposició reuneix vint-i-un poemes plàstics, tots ells creats a Portbou l'any 2018, en què les paraules i l'obra de Walter Benjamin serveixen d'inspiració en la creació de Romero Goday. Hi són presents les ombres, els paisatges nocturns, algunes figures humanes, la por, el buit i, sovint, la llum de la lluna i el seu influx.
Dins de la seva producció, cal destacar també la col·labopració amb Roger Costa-Pau amb les il·lustracions que acompanyen el seu llibre de poemes de I en qui, l'ofec.

## Referències

* ↑ Ortega, Josep M. «Gemma Romero Goday». GiDONA, pàg. Núm. 149 [Consulta: 13 gener 2024].
* 1 2 «Somnis de Walter Benjamin Aquarel·les de Gemma Romero Goday». Patronat Call de Girona, 01-06-2020. [Consulta: 13 gener 2024].
* ↑ «Somnis de Walter Benjamin Aquarel·les de Gemma Romero Goday». Museu d'Història dels Jueus (Girona). [Consulta: 13 gener 2024].
* ↑ «Gemma Romero Goday Exposición Pinzell d'Or». Revistart. Editorial Anuart S.L., Núm. 203. Arxivat de l'original el 16 de desembre 2024. ISSN: 1134-7988 [Consulta: 13 gener 2024].
* ↑ Vilà Bartis, Cristina «Gemma Romero recrea, amb aigua i pigments, els somnis de Walter Benjamin. La pintora de Portbou presenta una vintena d'aquarel·les al Museu d’Història dels Jueus, a Girona. La inauguració es fa aquest dimecres a les 6 de la tarda i l'exposició es pot visitar fins al 31 de gener». Empordà, 24·10·2023 [Consulta: 13 gener 2024].
* ↑ «Exposició: "Somnis de Walter Benjamin". Aquarel·les de Gemma Romero Goday». Girona Emociona. Ajuntament de Girona. [Consulta: 13 gener 2024].
* ↑ Vilà Bartis, Cristina «Les mirades de Gemma Romero i Roger Costa-Pau unides a través dels haikus. La pintora crea vint-i-sis dibuixos, plens de força i delicadesa, que il·lustren el poemari «I en qui, l'ofec?»». Empordà, 08·02·2021 [Consulta: 13 gener 2024].